दिसपुर , 1 अक्टबर : आसामनि गिबि मन्थ्रि सर्बानन्द सनवालआ बुधबारखालि श्रीमन्त शंकरदेब कलाक्षेत्रनि श्रीमन्त शंकरदेब मुलुगनां जुथुमग्रा न'आव राइज्यो सरकारनि गेजेर सोलोंथाय बिफाननि गेजेरजों खुंनाय मोनसे मेहेर गोनां हाबाफारिआव 2020 बोसोरनि गोजौ फरायसालिनि जोबथा आन्जाद एबा मेट्रिक आन्जादआव 75 जौखोन्दो एबा बेनि बांसिन नम्बर मोन्नो हानानै उथ्रिसारनाय फरायसुला - फरायसुलिफोरनो 2020 बोसोरनि आनन्दराम बरुवा बान्थाखौ रान्नानै हायो । बे बान्थाखौ मोननो हानाय गासै 16.944 फरायसाफोरा लेपटप बायनानै लानायनि थाखाय बिसोरनि एकाउन्टआव 20 रोजा रां थोंजोडै थिसन्थायनि गेजेरजों होनाय जादों । बे मेहेर गोनां हाबाफारिआव गिबि मन्थ्रि सर्बानन्द सनवालआ बेखेवना होनाय लोगो - लोेगो फरायसुला - फरायसुलिफोरनि एकाउन्टआव बान्थानि रांखौ सोहरनायजों लोगोसे सा 5 फरायसुला - फरायसुलिफोरनो बान्थानि चेक आरो फोरमान बिलाइखौ गथायनानै होयो । बेनि थाखाय राइज्यो सरकारा गासै 34 कौटि रांखौ बाहायनाय जादों । बे हाबाफारिआवनो गाहाय आलासि महरै बाहागो लानानै गिबि मन्थ्रि सर्बानन्द सनवालआ बुङोदि , महापुरुष श्रीमन्त शंकरदेबनि गोथार गोसोखांथिजों लुफुंनाय श्रीमन्त शंकरदेब कलाक्षेत्र बायदि गोथार जायगायाव आसामनि सासे गेदेमा सुबुं आनन्दराम बरुवानि मुङाव होनाय बे बान्थाखौ आजावनो हानाय फरायसुला - फरायसुलिफोरा इयुनाव राइज्योनि गेदेमा सुबुंनि आदर्शजों गावखौनो गोख्रों महराव फसंथानानै नखर , समाज , राइज्यो आरो हादतनि मुंखौ जौगासार होनायनि थाखाय गावसोरखौनो मावबिबानाव फसंथानांगोन । बिसोर गुन गोनां फरायसाफोरा जों बिमा हाखौ मुलुगनि बिखायाव गोख्रों महराव फसंथानो थाखाय गाव - गावनि गोहो - बोलोखौ बाहायनानै जाफुंंसारहोनांगोन । रुपकवर प्रसाद आगरवालानि मुलुग देरहानाय आरो बिनि जिउ जारिमिनखौ रायखांनानै गिबि मन्धि सनवालआ बुङोदि , मुलुग देरहानायनि फारसे गोहोआ जोंनि फरायसुला - फरायसुलिफोरनाव दं । असमीया हारिखौ मुलुगनि बिखायाव फसंथानो हानाय गेदेमा सुबुं आनन्दराम बरुवाआ दिन्थिनानै गालांनाय आदर्शजों जोंनि फरायसुला - फरायसुलिफोरा सिगां फारसे आवगायलांनांगोन होन्नानै बुङो । 
मेट्रिक आन्जादआव उथ्रिसार जानो हानाय गुणगोनां फरायसाफोरनो आनन्दराम बरुवा बान्थाखौ गथायबाय